På grund af en øvelse bliver Limfjordstunnelen spærret tirsdag aften fra klokken 18.30 til 23.30. Noget af tiden vil begge rør være spærrede. Vejdirektoratet, Nordjyllands Politi, Nordjyllands Beredskab, Region Nordjylland og Beredskabsstyrelsen holder en øvelse i Limfjordstunnelen, og derfor skal bilister overveje at køre en anden vej. Øvelsens formål er at træne håndteringen af en større ulykke i tunnelen. I forbindelse med øvelsen er det nødvendigt at spærre tunnelen helt for trafik i begge retninger fra klokken 20.00 til 21.00, oplyser Vejdirektoratet, der opfordrer trafikanter til at benytte Limfjordsbroen i det tidsrum. Tilkørsel 22 Nørresundby C vil være spærret fra klokken 18.30 til 22.00 i sydgående retning. Trafikanterne kan i stedet benytte tilkørsel 21 Nørresundby N. Mellem klokken 19.30 og 20.00 samt fra klokken 21.15 til 23.30 vil der være spærret i ét af rørene, men trafikken vil kunne køre igennem tunellen via det andet rør.
Limfjordstunnelen spærres tirsdag aften på grund af en stor øvelse.